|  |
| --- |
| **Halberstadt CL.II** |
|  |
|  |
|  |
| Tipas | Palydos naikintuvas  Pėstininkų paramos lėktuvas |
| Gamintojas | Halberstädter Flugzeugwerke |
| Kūrėjas | Karl Theis |
| Gamybos metai | 1917–1918 m. |
| Pirmas skrydis | 1917 m. balandžio mėn. |
| Pradėtas naudoti | 1917 m. gegužės mėn. |
| Baigtas naudoti | Vokietijos imperijos vėliava Vokietijos imperija 1918 m. 
Lietuvos vėliava Lietuva 1921 m. |
| Būsena | Nenaudojamas |
| Pagrindiniai naudotojai |  - Luftstreitkräfte   - Lietuvos Karo aviacija   - Lenkijos KOP |
| Pagaminta vnt. | 779 |
| Variantai | CL.II  CL.IIa |

**Halberstadt CL.II** buvo I pasaulinio karo metu, 1917–1918 m. Vokietijos Imperijoje gamintas dvivietis palydos naikintuvas ir sausumos pajėgų paramos (šturmo) lėktuvas, tarpukariu naudotas ir Lietuvos karo aviacijos.

Konstrukcija ir gamyba
----------------------

1917 m. pradžioje Vokietijos Imperijos kariuomenės Oro pajėgų inspekcija (vok. *Idflieg*) paskelbė reikalavimus, pagal kuriuos turėjo būti sukurtas naujas dvivietis lėktuvas. Jis turėjo būti mažesnis nei tuometiniai C tipo orlaiviai ir pajėgus kovoti su tuo metu labai patobulėjusiais Antantės naikintuvais. Šis tipą, gavusį Idflieg sistemos kodą CL (C-lengvasis), buvo numatyta naudoti aprūpinti *Schutzstaffeln* (palydos ir apsaugos būriams), skirtiems lydėti žvalgybinius orlaivius.

Atsakydama į šiuos reikalavimus Halberstädter Flugzeugwerke GmbH 1917 m. balandžio mėn. pristatė ankstesnio nesėkmingo Halberstadt D.IV vienviečio naikintuvo modifikaciją (Nr. 9902/16). Pirminis orlaivio pavadinimas buvo Halberstadt C.II, tačiau pagal naują klasifikaciją jis buvo pervadintas Halberstadt CL.II.

CL.II buvo vienmotoris medinės konstrukcijos biplanas su fanera dengtu korpusu. Apatinė korpuso dalis buvo dengta plieno lakštu, taip suformuojant apsaugą nuo atsakomosios pėstininkų ugnies.

Centrinės viršutinio sparno dalis buvo dengta fanera, viski kiti sparnai – drobe, ją montuojant pasuktą 45 laipsnių kampu į skrydžio kryptį. Viršutinis sparnas buvo išlenktas, apatinis – lygus.

I Pasaulinio karo asas vyresnysis seržantas Gottfried Ehmann su šauliu Halberstadt CL.II kabinoje
Dvejų pilotų įgulos darbo vietos buvo įrengtos vienoje atviroje kabinoje. Piloto ginkluotę sudarė kairėje pusėje virš variklio montuojamas LMG 08/15 "Spandau" 7,92 mm kalibro kulkosvaidis su 500 šovinių dėtuve. Vėlesniuose modeliuose kulkosvaidis montuotas dešinėje pusėje. Pačiuose paskutiniuose modeliuose pradėti montuoti du kulkosvaidžiai abipus variklio galvutės. Šaulys-žvalgas buvo ginkluotas 7,92 mm kalibro Parabellum MG14  kulkosvaidžiu, montuojamu ant pakelto horizontalaus žiedo. Kairėje fiuzeliažo pusėje buvo montuojamas dešimties skeveldrinių granatų (vok. *Wurfgranaten 15*) laikiklis, papildomai buvo galima vežti 5 bombas po 10 kg.

Wurfgranaten 15 kraunamos į laikiklius Į CL.II buvo montuojami 160 AG, 180 AG ir 200 AG galios Daimler-Mercedes D.III, D.IIIa ir D.IIIaü varikliai.

Orlaivyje buvo numatyta vieta įrengti fotoaparatui ir radijo ryšio aparatūrai. Prietaisai ir antena buvo montuojami žvalgo kabinoje. Elektros energiją jiems ir šildomiems pilotų kombinezonams teikė atskirai kairėje variklio pusėje montuojamas elektros generatorius.

CL.II bandymai (*Typenprüfung*) sėkmingai buvo baigti 1917 m. gegužės 7 d. Netrukus Halberstadt Flugzeugwerke gavo užsakymą 100 vnt. CL.II, kuris netrukus buvo padidintas iki beveik 600. Orlaiviai buvo gaminami iki 1918 m. vidurio, kai CL.II pakeitė patobulinta jo versija CL.IV. Dar 200 vnt. CL.II su 180 AG Argus As. IIIa varikliu 1918 m. pagamino Bayerische Flugzeug-Werke (BFW). Iš viso buvo pagaminti 779 vnt. CL.II.

Eksploatacijos istorija
-----------------------

Pirmas oro mūšis, kuriame dalyvavo CL.II įvyko 1917 m. rugsėjo 6 d. Orlaivis užsirekomendavo labai gerai, buvo manevringas, pasižymėjo geru kilimo greičiu, ugnies galia, pakankama sėkmingai kovoti su priešo naikintuvais. Pradinė jo paskirtis buvo žvalgybinių ir ugnies koregavimo (C tipo) dviviečių orlaivių palyda ir apsauga. Tokią misiją vykdančių CL.II daliniai buvo vadinami *Schutzstaffel* (apsaugos eskadrilės).

CL.II taip pat sėkmingai užsirekomendavo pėstininkų paramos operacijose, kurios tapo pagrindine viso CL tipo misija. Daliniai, vykdantys tokia misijas, 1918 m. pradžioje gavo atskirą pavadinimą *Schlachtstaffeln* (mūšių eskadrilės).

Pėstininkų paramos operacijos greitai įrodė savo efektyvumą: jos buvo naudojamos tiek paremti puolimui, tiek ir nukreipti priešininko dėmesiui. Pirmaisiais tokių sėkmingų operacijų ir CL tipo orlaivių masinio naudojimo pėstininkų operacijose pavyzdžiu laikomi 1917 m. liepos mėnesio mūšiai prie Somos ir 1917 m. lapkričio 30 d. vokiečių kontrpuolimas Kambrė mūšio metu, kur ši taktika labai daug prisidėjo prie puolimo sėkmės.

1918 m. Vokietijos pavasario puolimo kampanijos metu ore apšaudytas ir sėkmingai nusileidęs Halberstadt CL.II
Viena Vokietijos sėkmės tokiose operacijose priežasčių laikoma sėkminga paramos iš oro taktika. Mūšyje prie Somos 24 Halberstadt CL.II, atakuodami iš 30 m aukščio, sugebėjo sukliudyti britų kariuomenei persikelti per du tiltus; sukelta panika pasinaudojusi Vokietijos pėstininkai sugebėjo persikelti per upę ir užimti neseniai prarastas pozicijas. Pėstininkus atakavę CL.II taip pat sėkmingai nuvijo ar numušė juos mėginusius atakuoti britų Sopwith Camel. Visai 1918 m. pavasario kampanijai Luftstreitkräfte skyrė 38 *Schlachtstaffel*‘ius, sudarytus iš CL.II, CL.IV ir Hannover CL.III), iš kurių 27 pačioje kampanijos pradžioje (operacija *Michael*) buvo mesti prieš britų pajėgas.

1918 m. rugpjūčio mėn. fronto daliniuose buvo 175 šio tipo orlaiviai. Vokietijos Imperija naudojo CL.II iki pat karo pabaigos.

1919 m. viduryje nuo 6 iki 15 Halberstadt CL.II įsigijo ir kare su Sovietų Rusija bei bent iki 1921 m. naudojo Lenkijos KOP. Lietuvos Karo aviacija turėjo keturis Halberstadt CL.II, iš kurių tik vienas buvo naudojamas.

Lietuvoje
---------

Lietuvos karo aviacija 1919 m. iš Kaune įsikūrusio Luftstreitkräfte dalinio Nr. 425 (Flug Abteilung No. 425) slapta įsigijo 4 vnt. CL.II (gamykliniai Nr. 772, Nr. 773, Nr. 775 ir Nr. 2887). Šie numeriai gali būti netikslūs (apie tai leidžia spėti ir gamybos metų indekso nebuvimas), nes lėktuvai buvo perkami neoficialiai, Vokietijos kariuomenė neturėjo teisės jų pardavinėti, todėl registracijos numeriai dažnai buvo klastojami.

Pilnai surinktas ir naudojamas buvo tik vienas jų, Nr. 2887. Lietuviškuose dokumentuose jo pavadinimas buvo trumpinamas į „Halb CL II". Orlaivis buvo naudojamas su vokišku kamufliažu, ir vokišku numeriu. Duomenų apie jo dalyvavimą Nepriklausomybės kovose nėra.

Nurašius, 1921 m. vasario 14 d. šis orlaivis buvo pakabintas Karo muziejaus palubėje, kur buvo eksponuojamas iki sovietinės okupacijos 1940 m.

Išlikę egzemplioriai
--------------------

Generolo Gerth von Hoeppner asmeninis Halberstadt CL.II. Sparnai buvo prarasti 1943-1945 m. slepiant šį, tuometinį Vokietijos muziejaus eksponatą nuo bombardavimų
Vienintelis iš dalies išlikęs Halberstadt CL.II egzempliorius yra demonstruojamas Krokuvoje esančiame Lenkijos aviacijos muziejuje. Šis orlaivis (Nr. 15459/17) buvo asmeninis Luftstreitkräfte vado generolo Ernst von Hoeppner lėktuvas.

Variantai
---------

Halberstadt CL.II. aprašymas JAV kariniame žinyne
**CL.II** – pagrindinis gamintas modelis, varomas 110 kW (150 AG) Mercedes D.III variklio ir jo vėlesnių modifikacijų

**CL.IIa** – modelis su BMW IIIa varikliu. Pagaminti tik keli bandomieji egzemplioriai.

Operatoriai
-----------

Vokietijos imperijos vėliava Vokietijos imperija
* Karinės oro pajėgos *- Luftstreitkräfte*

Lenkijos KOP Halberstadt CL.II
Lietuvos vėliava Lietuva
* *Karo aviacija*

Lenkijos vėliava Lenkija
* *Lenkijos KOP – Polskie Siły Powietrzne*

Halberstadt CL.II (Nr. 15342/17), 1918 m. birželio 9 d. priverstas nusileisti Australijos KOP aerodrome Flesselles kaime prie Somos (Prancūzija)

Techninės charakterisitkos
--------------------------

|  |  |
| --- | --- |
| Tipas | Palydos naikintuvas  Pėstininkų paramos lėktuvas |
| Ekipažas | 2 |
| Keleivinės vietos |  |
| Ilgis | 7,30 m |
| Aukštis | 2,75 m |
| Sparnų ilgis | 10,77 m |
| Sparnų tipas | Dvisparnis |
| Sparnų kampas |  |
| Sparnų plotas | 27,50 m² |
| Tuščioji masė | 773 kg |
| Pilnoji masė |  |
| Maksimali masė | 1,133 kg |
| Variklis (-iai) | Mercedes D.III 120 kW (160 AG)  Mercedes D.IIIa 126 kW (170 AG)  Mercedes D.IIIaü 149 kW (200 AG) |
| Traukos jėga |  |
| Kreiserinis greitis | 150 km/h |
| Didžiausias greitis | 165 km/h, 5000 m aukštyje |
| Mach |  |
| Skrydžio aukštis |  |
| Didžiausias aukštis | 5090 m |
| Skrydžio nuotolis |  |
| Kovinis skrydžio nuotolis |  |
| Kilimo greitis | 1000 m per 5 minutes; 5000 m per 39,5 minutės |
| Kuro atsargos | 3 valandos |
| krydžio trukmė |  |

Literatūra
----------

1. (EN) Angelucci, Enzo (ed.). *World Encyclopedia of Military Aircraft.* London: Jane’s, 1981. ISBN 0-7106-0148-4.
2. (EN) Gray, Peter and Thetford, Owen. *German Aircraft of the First World War*. London: Putnam, 1962.
3. (EN) Green, William and Swanborough, Gordon. *The Complete Book of Fighters*. New York: Smithmark, 1994. ISBN 0-8317-3939-8.
4. (EN) Grosz, Peter M.: *Halberstadt CL.II*, Windsock Datafile no. 27, Albatros Productions, 1991, ​ISBN 0-948414-31-6​.
5. (RU) ХАЛЬБЕРШТАДТ CL-II/CL-IIa / HALBERSTADT CL-II/CL-IIa, flyingmachines.ru, http://www.flyingmachines.ru/Site2/Crafts/Craft25592.htm
6. (RU) Halberstadt CL.II, airwar.ru, http://www.airwar.ru/enc/fww1/cl2.html
7. (PL) Halberstadt CL.II, Muzeum Lotnictwa Polskiego,
8. (RU)Halberstadt CL.II,
9. (DE) Halberstädter Flugzeugwerke G.m.b. H.
10. (DE) Kroschel, Günter, Stützer, Helmut: Die deutschen Militärflugzeuge 1910–1918. Wilhelmshaven 1977
11. (DE) Munson, Kenneth: *Kampfflugzeuge 1914–1919*. Zürich 1968, Nr. 9.
12. (DE) Nowarra, Heinz : *Die Entwicklung der Flugzeuge 1914–1918*. München 1959.
13. (LT) Nepriklausomybės karai. Lėktuvai, Plieno sparnai, https://www.plienosparnai.lt/page.php?99
14. (LT) Ramoška Gytis, Pirmieji karo aviacijos lėktuvai 1919-23 m. Plieno Sparnai Nr. 1 1992 m. https://www.plienosparnai.lt/page.php?81

Išnašos
-------

1. 1 2  Halberstadt CL.II, http://www.wingnutwings.com/ww/product?productid=3195
2. ↑  Gray, Peter and Thetford, Owen. *German Aircraft of the First World War*. London: Putnam, 1962.
3. 1 2 3 4  Halberstädter Flugzeugwerke G.m.b. H.
4. 1 2  ХАЛЬБЕРШТАДТ CL-II/CL-IIa / HALBERSTADT CL-II/CL-IIa, flyingmachines.ru,
5. 1 2  Green, William and Swanborough, Gordon. *The Complete Book of Fighters*. New York: Smithmark, 1994. ISBN 0-8317-3939-8. p. 274
6. ↑  Gray, Peter and Thetford, Owen. *German Aircraft of the First World War*. London: Putnam, 1962. p. 136
7. ↑  Gray, Peter and Thetford, Owen. *German Aircraft of the First World War*. London: Putnam, 1962. p. 136–137
8. 1 2  Halberstadt CL.II, Muzeum Lotnictwa Polskiego,
9. 1 2  Ramoška Gytis, Pirmieji karo aviacijos lėktuvai 1919-23 m. Plieno Sparnai Nr. 1 1992 m. https://www.plienosparnai.lt/page.php?81
10. ↑  Nepriklausomybės karai. Lėktuvai, Plieno sparnai, https://www.plienosparnai.lt/page.php?99